Kannanottopyyntö: mahdollinen lainsäädäntöaloite väärennöstenestotekniikan sisällyttämiseksi digitaalisten kuvien käsittelyyn soveltuviin tuotteisiin

(2003/C 255/13)

Euroopan keskuspankki (EKP) kehottaa eurosetelien väärentämisen estämiseksi Euroopan unionissa (EU) sijaitsevia digitaalisten kuvien käsittelyyn soveltuvien tuotteiden valmistajia, maahantuojia tai levittäjiä (jäljempänä "tuotannonala") esittämään kannanottonsa siihen liittyen, että EKP pyytää Euroopan yhteisöjen komissiota tekemään lainsäädäntöaloitteen, jonka toteutuessa tuotannonalan tuotteisiin olisi sisällytettävä väärennöstenestotekniikkaa. Kyseistä lainsäädäntöä sovellettaisiin EU:ssa valmistettaviin tai levitettäviin taikka EU:hun tuotaviin tuotteisiin. Kannanottoja voivat esittää kaikki yksityishenkilöt, yhteisöt tai useat yhteisöt yhdessä.

Väärentämisen estäminen

EKP on perustanut yhdessä tiettyjen tärkeimpien seteleitä liikkeeseen laskevien viranomaisten kanssa keskuspankkien yhteisen Central Bank Counterfeit Deterrence Group -ryhmän (CBCDG). Ryhmän on tarkoitus suojata paperirahaa niiltä uhilta, joita siihen kohdistuu tietokoneiden, mustesuihkutulostimien, skannereiden, digitaalisia kuvia tuottavien laitteiden ja muiden digitaalisten kuvien käsittelyyn soveltuvien tuotteiden lisääntyvän käytön johdosta. CBCDG:n ovat perustaneet G10-ryhmän keskuspankkien pääjohtajat, ja se pyrkii kannustamaan toimialaa osallistumaan uuden teknologian kehittämiseen seteliaiheiden digitaalisen jäljentämisen estämiseksi. EKP ja muut CBCDG:n jäseninä olevat keskuspankit pyrkivät saamaan toimialan yrityksiltä tukea ajatukselle, jonka mukaan väärennöstenestotekniikkaa sisällytettäisiin toimialalla tuotettaviin ohjelmistoihin ja laitteistoihin.

Aloitteet

CBCDG on kehittänyt väärennöstenestotekniikan, jonka laite- tai ohjelmistovalmistajat voivat tällä hetkellä saada käyttöönsä ilmaiseksi. Useat kansainväliset yritykset ovat jo alkaneet sisällyttää tätä tekniikkaa tuotteisiinsa vapaaehtoiselta pohjalta. Erillisten sopimusten tekeminen kaikkien yritysten kanssa ei kuitenkaan ole toimiva ratkaisu markkinoiden koon vuoksi.

Tällä hetkellä pohditaan siten mahdollisuutta laatia asiaa koskevaa yhteisön lainasäädäntöä. Lainsäädännössä edellytettäisiin, että väärennöstenestotekniikkaa sisällytettäisiin kaikkiin sellaisiin laitteisiin, ohjelmistoihin tai muihin tuotteisiin, joiden valmistus, levitys tai myynti tapahtuu EU:ssa taikka joita tuodaan EU:hun sen ulkopuolelta ja jotka soveltuvat joko kuvien ottamiseen tai siirtämiseen tietokonejärjestelmiin tai tietokonejärjestelmistä taikka digitaalisten kuvien käsittelemiseen tai tuottamiseen väärentämistä varten.

Kaikkia yksityishenkilöjä, yhteisöjä ja useampien yhteisöjen ryhmittymiä, joita tällainen lainsäädäntö saattaisi koskea, kehotetaan esittämään kannanottonsa muun muassa siihen, miten tällainen lainsäädäntö saattaisi vaikuttaa seuraaviin tekijöihin:

1. tuotteet

2. kustannukset

3. kilpailuasema EU:ssa ja sen ulkopuolella

4. markkinaosuus

5. liiketoiminnan kehitysnäkymät.

Kaikkia asianosaisia kehotetaan toimittamaan kannanottonsa englannin kielellä taikka muulla asiaankuuluvalla yhteisön kielellä 19. joulukuuta 2003 mennessä joko sähköpostitse osoitteeseen cac@ecb.int tai kirjattuna kirjeenä osoitteeseen: Counterfeit Analysis Centre European Central Bank Kaiserstraße 29 D - 60311 Frankfurt am Main

Aiheesta saatetaan järjestää tiedotusseminaareja vastausten tasosta ja luonteesta riippuen.

EKP voi julkaista toimitetut kannanotot, niiltä osin kuin niiden lähettäjät eivät ole yksilöineet kannanottoja luottamuksellisiksi, ja käyttää kannanottoja edellä mainittujen seminaarien taikka yhteisön lainsäädäntöelinten kanssa käymiensä keskustelujen yhteydessä.

Lisätietoja euron väärentämisen vastaisesta toiminnasta on seuraavilla verkkosivuilla:

http://www.europa.eu.int/comm/ anti_fraud/pages_euro/index_en.html

tai

http://www.euro.ecb.int